Diari Oficial de la Generalitat Valenciana


Sumari del DOGV 5447, del 09-02-2007 (2007/1589)

LLEI 2/2007, de 5 de febrer, de la Generalitat, de creació del Col·legi d'Òptics-Optometristes de la Comunitat Valenciana.
--------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/l/2007/02/05/2/dof/vci/html**

### Dades del document

Número de DOGV
:   5447

Data del DOGV
:   09-02-2007

Secció del DOGV
:   I. DISPOSICIONS GENERALS

Número del document
:   2007/1589


Data del document
:   05-02-2007

Organisme emissor
:   Presidència de la Generalitat

Tipus de document
:   Llei

Descriptors 

:   * col·legi professional
    * òptica
    * legislació

Sia notori i manifest a tots els ciutadans que les Corts Valencianes han aprovat, i jo, d'acord amb el que establixen la Constitució i l'Estatut d'Autonomia, en nom del Rei, promulgue la llei següent:  
PREÀMBUL  
La Constitució Espanyola, en el seu article 149.1.18.ª, reserva a l'Estat la competència sobre les bases del règim jurídic de les administracions públiques, i en l'article 36 preveu que la llei regularà les peculiaritats pròpies del règim jurídic dels col·legis professionals. La legislació bàsica estatal en esta matèria es troba arreplegada en la Llei 2/1974, de 13 de febrer, sobre Col·legis Professionals; modificada per la Llei 74/1978, de 26 de desembre; el Reial Decret-Llei 5/1996, de 7 de juny; la Llei 7/1997, de 14 d'abril, de Mesures Liberalitzadores en Matèria de Sòl i de Col·legis Professionals; i el Reial Decret-Llei 6/2000, de 23 de juny, de Mesures Urgents d'Intensificació de la Competència en Mercats de Béns i Servicis.  
Per la seua banda, l'Estatut d'Autonomia de la Comunitat Valenciana, en el seu article 49.1.22.ª, conferix a La Generalitat competència exclusiva en matèria de col·legis professionals i exercici de les professions titulades, sense perjuí del que disposa els articles 36 i 139 de la Constitució Espanyola. En ús d'estes competències es va promulgar la Llei 6/1997, de 4 de desembre, de La Generalitat, de Consells i Col·legis Professionals de la Comunitat Valenciana, l'article 7 de la qual disposa que la creació de col·legis professionals amb àmbit d'actuació a la Comunitat Valenciana es farà per mitjà de llei de La Generalitat.  
El Col·legi Nacional d'Òptics-Optometristes, com a corporació professional de dret públic, amb personalitat jurídica pròpia, es va crear pel Decret 356/1964, de 12 de febrer. Posteriorment, el 10 de juny del 2004, l'Assemblea Regional Extraordinària de la Tercera Delegació Regional del citat col·legi, va acordar la creació del Col·legi d'Òptics-Optometristes de la Comunitat Valenciana per segregació, a l'empara del que disposa la disposició complementària primera dels estatuts del mateix, aprovats pel Reial Decret 2207/1979, de 13 de juliol.  
Segons el que preveu la legislació bàsica en matèria de col·legis professionals citada anteriorment, i en concret, en l'article 4.2 de la Llei 2/1974, de 13 de febrer, de Col·legis Professionals, correspon a l'Estat realitzar la citada segregació.  
Així doncs, per mitjà del Reial Decret 640/2005, de 27 de maig, es va aprovar la segregació de la Delegació Regional de la Comunitat Valenciana del Col·legi Nacional d'Òptics-Optometristes.  
No obstant l'anterior i en congruència amb les competències autonòmiques en la matèria, la disposició addicional única del citat Reial Decret 640/2005, de 27 de maig, va establir que la segregació a què es referix l'article únic del dit text legal tindria efectivitat a partir de l'entrada en vigor de la norma autonòmica de creació del Col·legi d'Òptics-Optometristes de la Comunitat Valenciana. En este sentit, l'article 7.3 de la citada Llei 6/1997, de 4 de desembre, disposa que per mitjà de llei de La Generalitat, i amb respecte a les competències de l'Estat, podran crear-se en l'àmbit de la Comunitat Valenciana col·legis professionals per segregació d'altres d'àmbit superior al de la comunitat autònoma.  
Vist que l'activitat professional ja gaudix de la condició de professió col·legiada en l'àmbit nacional, resulta innecessari acreditar l'existència d'un interés públic que limite l'exercici lliure d'esta; no obstant això, ha de ressaltar-se l'interés que en l'actualitat mereix l'activitat exercida pels òptics i optometristes en l'àmbit de la Comunitat Valenciana, atés que el seu exercici, coadjuva eficaçment al benestar dels ciutadans d'esta, en la seua labor de detectar els defectes de la refracció ocular, a través de la mesura instrumental i la utilització de tècniques de reeducació, prevenció i higiene visual, així com l'adaptació, verificació i control de les ajudes òptiques.  
Així mateix, la creació d'este col·legi resulta procedent als efectes de dotar d'efectivitat a la segregació acordada per la Delegació del Col·legi Nacional d'Òptics-Optometristes en l'àmbit territorial de la Comunitat Valenciana, per quant l'adquisició de la seua capacitat d'obrar i la seua personalitat jurídica pròpia està condicionada que per La Generalitat s'aprove la norma autonòmica de creació del col·legi d'àmbit de la Comunitat Valenciana, que d'acord amb el que disposa el citat article 7.3 de la Llei 6/1997, de 4 de desembre, ha de produir-se per llei.  
La integració dels col·legiats en la Comunitat Valenciana procedents del col·legi d'àmbit nacional es realitzarà de forma automàtica, i per als que no ho estiguen, la titulació exigible serà la diplomatura en Òptica i Optometria creada pel Reial Decret 1419/1990, de 26 d'octubre, pel qual s'establix el títol universitari oficial de diplomat en Òptica i Optometria i les directrius generals pròpies dels plans d'estudis conduents a l'obtenció d'aquell, així com les titulacions i situacions que en el passat han vingut habilitant per a l'exercici de la professió i les que en el futur es creen per a l'exercici professional de l'òptica i optometria.  
Per tot allò que s'ha exposat, resulta procedent la creació del Col·legi d'Òptics-Optometristes de la Comunitat Valenciana, en el que s'integren els que, disposant de les titulacions oficials regulades en la citada normativa, pretenguen desenrotllar professionalment l'activitat d'òptic-optometrista en l'àmbit de la Comunitat Valenciana.  
Article 1. Creació  
Es crea el Col·legi d'Òptics-Optometristes de la Comunitat Valenciana per segregació del Col·legi Nacional d'Òptics-Optometristes, com a corporació de dret públic amb personalitat jurídica pròpia i plena capacitat per al compliment dels seus fins.  
Article 2. Àmbit territorial  
L'àmbit territorial del col·legi professional que es crea és el de la Comunitat Valenciana.  
Article 3. Àmbit personal  
1. El Col·legi d'Òptics-Optometristes de la Comunitat Valenciana agrupa als professionals que ostenten la titulació de diplomat en Òptica i Optometria creada pel Reial Decret 1419/1990, de 26 d'octubre, o la que en el futur es cree per a l'exercici professional de l'òptica i optometria, així com les titulacions i situacions que en el passat han vingut habilitant per a l'exercici de la professió, i en concret el diploma d'Òptic de Protètica Ocular establit pel Decret de 22 de juny de 1956; la situació regulada en la disposició transitòria del Decret 1387/1961, de 20 de juliol; el títol de Diplomat en Òptica a l'empara del Decret 2842/1972, de 15 de setembre; i els diplomats en Òptica per les Escoles d'Òptica Oftàlmica i Acústica Audiomètrica de la Universitat de Barcelona, i d'Òptica i Acústica Audiomètrica de la Universitat de Santiago de Compostel·la, segons el que preveu les ordenes ministerials de 18 de febrer de 1975. Igualment, podran incorporar-se al col·legi els que es troben en possessió d'altres títols estrangers equivalents degudament homologats.   
2. Per a l'exercici de l'activitat professional d'òptic-optometrista en la Comunitat Valenciana dels titulats descrits en l'apartat 1, serà necessària la incorporació al col·legi en els termes establits en l'article 3.2 de la Llei 2/1974, de 13 de febrer, en la redacció donada pel Reial Decret-Llei 6/2000, de 23 de juny, i si és procedent, la comunicació prevista pel citat precepte legal.   
Article 4. Normativa reguladora  
El dit col·legi es regirà en totes les seues actuacions per la Llei 2/1974, de 13 de febrer, de Col·legis Professionals, per la Llei 6/1997, de 4 de desembre, de Consells i Col·legis Professionals de la Comunitat Valenciana, pel Decret 4/2002, de 8 de gener, del Consell, pel qual s'aprova el Reglament de Desenrotllament de la citada Llei 6/1997, per la seua Llei de creació, pels seus propis estatuts, per la resta de la normativa interna i tota la que siga aplicable general o subsidiàriament.  
Article 5. Relacions amb l'administració  
En els seus aspectes institucionals i corporatius, el Col·legi d'Òptics-Optometristes de la Comunitat Valenciana es relacionarà amb la conselleria que tinga atribuïdes les competències en matèria de col·legis professionals, i en tot el que es referix a la professió, el col·legi es relacionarà amb la conselleria competent en matèria de sanitat.  
DISPOSICIÓ ADDICIONAL  
Excepció a la incorporació obligatòria  
Queden exceptuats de la incorporació obligatòria al Col·legi d'Òptics-Optometristes de la Comunitat Valenciana, que es referix l'article 3 d'esta llei, aquells professionals que exercisquen exclusivament al servici de les administracions públiques en l'àmbit de la Comunitat Valenciana.  
DISPOSICIÓ TRANSITÒRIA  
Procés constituent  
1. La Tercera Delegació Regional del Col·legi Nacional d'Òptics-Optometristes designarà una Comissió Gestora que, en el termini de sis mesos des de l'entrada en vigor de la present llei, aprovarà uns estatuts provisionals del Col·legi d'Òptics-Optometristes de la Comunitat Valenciana, en els que es regule la convocatòria i el funcionament de l'Assemblea Col·legial Constituent del dit col·legi, de la que formaran part tots els professionals inscrits en la dita associació, així com aquells que s'inscriguen en este termini. La convocatòria es publicarà en el Diari Oficial de La Generalitat o Diari Oficial de la Comunitat Valenciana.  
2. L'Assemblea Constituent, en el termini de sis mesos des de l'aprovació dels estatuts provisionals, elaborarà i aprovarà els estatuts definitius del Col·legi d'Òptics-Optometristes de la Comunitat Valenciana i elegirà als membres dels òrgans col·legials de govern.  
3. L'acta de l'Assemblea Constituent es remetrà a la Conselleria de Justícia, Interior i Administracions Públiques o òrgan competent en matèria de col·legis professionals, i inclourà la composició dels seus òrgans de govern i els estatuts del col·legi, perquè verifique la seua legalitat i conseqüent inscripció registral i publicació en el Diari Oficial de La Generalitat o Diari Oficial de la Comunitat Valenciana.  
DISPOSICIÓ FINAL  
Entrada en vigor  
La present llei entrarà en vigor l'endemà de la seua publicació en el Diari Oficial de La Generalitat o Diari Oficial de la Comunitat Valenciana.  
Per tant, ordene que tots els ciutadans, tribunals, autoritats i poders públics als quals pertoque, observen i facen complir esta llei.  
València, 5 de febrer de 2007  
El president de la Generalitat,  
FRANCISCO CAMPS ORTIZ


Còpia Permalink ELI